en en en es en en en en en en en en en en en az en en en en en fr en en en en en en fr ml en ml ml ml ml ml ml ml ml ml ml ml ml ml ml ml ml ml ml ml ml ml ml en en en ml en ml nl ml fr ml nb ml en ml nl ml nl ml nb ml en ml en ml nl ml en ml nl ml nl ml nl ml en ml nl ml en ml nl ml nl ml nl ml nl ml nl ml nl ml nl ml nl es es tr es en
Kerala Malar - Online Malayalam News Portal
Home Homepage News Sports Editorial Tech Politics Business Education Movies Articles Opinion Contact Us
ക്യുബയുമായുള്ള ബന്ധങ്ങളില്‍ 'ഒരു പുതിയ അദ്ധ്യായം' എന്നാണു നയതന്ത്ര ബന്ധങ്ങള്‍ സ്ഥാപിക്കുന്നതിനുള്ള തീരുമാനം വിശദീകരിച്ചുകൊണ്ട്  യുഎസ് പ്രസിഡന്റ് ബരാക് ഒബാമ പറഞ്ഞത്. 50 ല്‍ പ്പരം വര്‍ഷങ്ങളായി ക്യുബയോടു തുടരുന്ന സമീപനം 'കാലഹരണപ്പെട്ടു' വെന്നും 'കാതലായ മാറ്റങ്ങള്‍' വേണ്ടിയിരിക്കുന്നുവെന്നും അദ്ദേഹം പറഞ്ഞു.
ഒബാമയുടെ പ്രഖ്യാപനം അനുസരിച്ച് ക്യുബയെ ഭീകരതയെ പ്രോത്സാഹിപ്പിക്കുന്ന ഒരു രാഷ്ട്രം എന്ന പട്ടികയില്‍ നിന്നും മാറ്റുകയും, ക്യുബയിലേക്ക് യാത്ര ചെയ്യുന്നതിന് യുഎസ് പൗരന്മാര്‍ക്ക് കൂടുതല്‍ സ്വാതന്ത്ര്യം അനുവദിക്കുകയും,  ഇരു രാജ്യങ്ങളും തമ്മിലുള്ള വാര്‍ത്താവിനിമയ സൗകര്യങ്ങള്‍ വര്‍ദ്ധിപ്പിക്കുകയും ക്യുബക്കെതിരായ ഉപരോധ നടപടികള്‍ പിന്‍വലിക്കുന്നതിനുള്ള ശ്രമങ്ങള്‍ ഊര്‍ജ്ജിതപ്പെടുത്തുകയുംചെയ്യും. കഴിഞ്ഞ  60 വര്‍ഷങ്ങള്‍ക്കിടയില്‍ ഇതാദ്യമായി ക്യുബ സന്ദര്‍ശിക്കുന്ന യുഎസ് സ്റ്റേറ്റ് സെക്രട്ടറി എന്ന ബഹുമതി ജോണ്‍ കെറി നേടും.
കഴിഞ്ഞ 54 വര്‍ഷങ്ങളായി തുടരുന്ന ഉപരോധ നടപടികള്‍ ക്യുബന്‍ സമ്പദ്ഘടനക്ക് വരുത്തിയിട്ടുള്ള നഷ്ടം 1.1 ലക്ഷം കോടി ഡോളര്‍. യുഎസ് സമ്പദ്ഘടനക്ക് അത് പ്രതിവര്‍ഷം 120 കോടി ഡോളര്‍ നഷ്ടമുണ്ടാക്കുന്നുണ്ട്. അതുകൊണ്ട് ഉപരോധ നടപടികള്‍ അവസാനിപ്പിക്കുന്നത് ക്യുബയെപ്പോലെ യുഎസിനും പ്രധാനമാണ്.
ഫ്രാന്‍സിസ് മാര്‍പ്പാപ്പയുടെ മധ്യസ്ഥതയില്‍ നടന്ന ചര്‍ച്ചകളിലാണ് യുഎസ്, ക്യുബന്‍ ബന്ധങ്ങളിലെ മഞ്ഞുരുക്കം യാതാര്‍ഥ്യമായതെങ്കിലും അതിനു അനുകൂലമായ സാഹചര്യങ്ങള്‍ കുറെ നാളുകളായി രൂപപ്പെട്ടു വരുകയായിരുന്നു. ബന്ധങ്ങള്‍ മെച്ചപ്പെടുത്തുന്നതിന് ഇരു രാജ്യങ്ങളും നിര്‍ബ്ബന്ധിതമാകുന്ന സാഹചര്യമുണ്ടായി. അടുത്ത ഏപ്രിലില്‍ നടക്കുന്ന അമേരിക്കന്‍ രാഷ്ട്രങ്ങളുടെ ഉച്ചകോടിയില്‍ ക്യുബ പങ്കെടുക്കുന്നുണ്ട്. ഒബാമയും അതില്‍ പങ്കെടുക്കും. അതിനു മുമ്പ് തന്നെ ബന്ധങ്ങള്‍ മെച്ചപ്പെടുത്തേണ്ട ആവശ്യകത യു എസിനുണ്ടായി. ലാറ്റിന്‍ അമേരിക്കന്‍ രാഷ്ട്രങ്ങള്‍ ക്യുബക്ക് നല്‍കുന്ന പിന്തുണ അവഗണിക്കാന്‍ യുഎസിന് കഴിയുമായിരുന്നില്ല.  അന്താരാഷ്ട്ര എണ്ണ വിലയിലെ കുറവും ഒരു ഘടകമായി. ക്യുബയെ സാമ്പത്തികമായി സഹായിച്ചിരുന്ന വെനിസ്വെലയ്ക്ക് പഴയതുപോലെ സഹായിക്കാന്‍ കഴിയാത്ത സ്ഥിതിയുണ്ടായപ്പൊള്‍  ക്യുബക്കും യുഎസ് ഉപരോധ നടപടികള്‍ തുടരുന്നത് വിഷമകരമായ അവസ്ഥ സൃഷ്ടിക്കും.
റൌള്‍ കാസ്‌ട്രോ തുടങ്ങിവെച്ച പരിഷ്‌ക്കരണ നടപടികളും യുഎസ് പ്രസിഡന്റ് ഒബാമയുടെ സമീപനത്തിലുള്ള വ്യത്യാസവും ചര്‍ച്ചകള്‍ക്കുള്ള അനുകൂല അന്തരീക്ഷം സൃഷ്ടിച്ചു. മറ്റു ലാറ്റിന്‍ അമേരിക്കന്‍ രാഷ്ട്രങ്ങളിലേക്ക് വിപ്ലവം കയറ്റുമതി ചെയ്യുന്ന ഒരു രാഷ്ട്രമാണ് ക്യുബ എന്ന യുഎസിന്റെ അഭിപ്രായം മാറിയിരിക്കുന്നു. ഒരു വര്‍ഷം മുമ്പ് ദക്ഷിണാഫ്രിക്കന്‍ നേതാവായ നെല്‍സണ്‍ മണ്ടേലയുടെ സംസ്‌കാര ചടങ്ങിനിടെ ഒബാമയും റൌള്‍ കാസ്‌ട്രോയും ഹസ്തദാനം നടത്തിയത് വാര്‍ത്തയില്‍ നിറഞ്ഞിരുന്നു. ക്യുബയുമായുള്ള ബന്ധങ്ങള്‍ മെച്ചപ്പെടുത്തുന്നതിനുള്ള ഒബാമയുടെ ശ്രമങ്ങള്‍ അതോടെ തുടങ്ങുകയും ചെയ്തു.
ക്യുബയുമായുള്ള ബന്ധങ്ങള്‍ സാധാരണ നിലയിലാക്കുന്നതിനു അനുകൂലമായി യുഎസ് പൊതുസമൂഹത്തിലും അഭിപ്രായം ശക്തിപ്പെട്ടുവരികയായിരുന്നു. സാധാരണ നയതന്ത്രബന്ധങ്ങള്‍ സ്ഥാപിക്കുന്നതിനെ 46% യുഎസ് പൗരന്മാരും അനുകൂലിക്കുന്നതായി പ്രസിഡന്റ് ഒബാമയുടെ പ്രഖ്യാപനം വന്നതിനുശേഷം നടത്തിയ ഒരു അഭിപ്രായ സര്‍വേ സൂചിപിക്കുന്നു. ഏതാനും മാസങ്ങള്‍ക്ക് മുമ്പ് ഇതിനെ അനുകൂലിച്ചവര്‍ 43% മായിരുന്നു. അതെസമയം സാമ്പത്തിക  ഉപരോധ നടപടികള്‍ പിന്‍വലിക്കുന്നതിനെ അനുകൂലിച്ചത് 51% പേരാണ്. ഏതാനും മാസങ്ങള്‍ക്ക് മുമ്പ് ഇത് 37% മാത്രമായിരുന്നു. 25% പേര്‍ ഉപരോധ നടപടികളെ അനുകൂലിക്കുന്നു. ഇവരുടെ സംഖ്യയില്‍ മാറ്റമൊന്നുമില്ല. യുഎസിന്റെ ദേശീയ സുരക്ഷിതത്വത്തിന് ഇതൊരു ഭീഷണിയാകുമെന്നാണു അവരുടെ അഭിപ്രായം.
പ്രസിഡന്റ് ഒബാമയുടെ പ്രഖ്യാപനത്തെ റിപ്പബ്ലിക്കന്‍ കക്ഷിയിലെ പ്രമുഖര്‍ എതിര്‍ത്തിട്ടുണ്ട്. ഫ്‌ളോറിഡയിലെ ക്യുബന്‍ വിമതര്‍ എന്നും അവരുടെ വോട്ട് ബാങ്കാണ്. എന്നാല്‍ ക്യുബന്‍ വിമതരിലെ പുതുതലമുറ ബന്ധങ്ങള്‍ സാധാരണ നിലയിലാക്കുന്നതിനെ അനുകൂലിക്കുന്നു.
ക്യുബ സ്‌പെയിനിറെ ഒരു കോളനി ആയിരുന്ന കാലത്ത് ക്യുബയെ സ്‌പെയിനില്‍ നിന്നും വിലക്ക് വാങ്ങിയാലോ എന്നുവരെ ഒരിക്കല്‍ യുഎസ് ആലോചിച്ചിരുന്നു.1897ല്‍ യുഎസ് പ്രസിഡന്റ് ആയിരുന്ന വില്യം മക്കന്‍ലി 30 കോടി ഡോളര്‍ വില പറഞ്ഞിരുന്നു. മെക്‌സിക്കന്‍ ഗള്‍ഫിലേക്കുള്ള കവാടം എന്നാണു പ്രകൃതി സമ്പന്നമായ ക്യുബയെ 1881ല്‍ യുഎസ് സ്റ്റേറ്റ് സെക്രട്ടറി ആയിരുന്ന ജെയിംസ് ജി ബ്ലെയിന്‍ വിശേഷിപ്പിച്ചത്. യുഎസിന്റെ വിലപറയല്‍ സ്‌പെയിന്‍ നിരാകരിച്ചത് പിന്നീട് സ്പാനിഷ് യുഎസ് യുദ്ധത്തിലേക്ക് നയിച്ചു. ക്യുബയുടെ സ്വാതന്ത്ര്യ പോരാട്ടത്തില്‍ യുഎസിന്റെ ഇടപെടല്‍ എന്നാണു ഈ യുദ്ധം അറിയപ്പെട്ടത്. കൊളോണിയല്‍  വാഴ്ച്ചക്കെതിരെയുള്ള ക്യുബയുടെ സ്വാതന്ത്ര്യപോരാട്ടത്തിനു യുഎസിന്റെ പിന്തുണയുണ്ടായിരുന്നു. 1898ല്‍ സ്‌പെയിനും യുഎസും തമ്മില്‍ സമാധാന കരാര്‍ ഒപ്പുവെച്ചു. ക്യുബയുടെ മേല്‍ ഉണ്ടായിരുന്ന എല്ലാ അധികാരവും സ്‌പെയിന്‍ ഉപേക്ഷിക്കുകയും ക്യുബയുടെ തെക്ക് ഭാഗത്തെ ഗ്വാണ്ടനാമോ കടലിടുക്കില്‍ യുഎസിന്റെ ഒരു സ്ഥിരം നാവികസേനാ താവളം സ്ഥാപിക്കുന്നതിന് യുഎസിന് അനുമതി നല്‍കുകയും ചെയ്തു.
സ്‌പെയിനിന്റെ പ്രതാപം അസ്തമിച്ചതോടെ ക്യുബയില്‍ പിന്നീട് യുഎസിന്റെ രാഷ്ട്രീയവും സാമ്പത്തികവുമായ ആധിപത്യമാണ് പ്രകടമായത്. ക്യുബയിലെ വിദേശ നിക്ഷേപത്തിന്റെ സിംഹഭാഗവും യുഎസിലെ കമ്പനികളുടെതായിരുന്നു. ക്യുബയുടെ കയറ്റുമതിയുടെയും ഇറക്കുമതിയുടെയും ഏറിയപങ്കും യുഎസുമായി ബന്ധപ്പെട്ടിരുന്നു. ശക്തമായിരുന്ന ഈ സാമ്പത്തിക ബന്ധങ്ങള്‍ ക്രമേണ ക്യുബയില്‍ യുഎസിന്റെ രാഷ്ട്രീയ ആധിപത്യത്തിലേക്ക് നയിച്ചു. കാസ്‌ട്രോ അധികാരത്തിലേക്ക് ഉയരുന്നതുവരെ പലപ്പോഴും ക്യുബന്‍ പ്രസിഡന്റിനെക്കാള്‍ അധികാരം കയ്യാളിയ വ്യക്തിയായിരുന്നു അവിടുത്തെ യുഎസ് അംബസിദര്‍. യുഎസിന്റെ ഈ ആധിപത്യത്തിന് ക്യുബന്‍ ജനത എതിരായിരുന്നു.
1930കളുടെ തുടക്കത്തില്‍ ക്യുബന്‍ രാഷ്ട്രീയത്തില്‍ ജനറല്‍ ഫുല്‍ഗനിഷ്യൊ ബാറ്റിസ്റ്റയുടെ ഉദയമാണു ആ രാജ്യത്തിനുമേല്‍ യുഎസിന്റെ സമ്പൂര്‍ണ്ണ ആധിപത്യത്തിന് വഴിതുറന്നത്. ഗെരാര്‍ദൊ മക്കാദൊയുദെ ഏകാധിപത്യ ഭരണത്തിനെതിരെയുള്ള ഒരു സൈനിക കലാപത്തിനു നേതൃത്വം നല്‍കി രംഗത്തുവന്ന ബാറ്റിസ്റ്റ പിന്നീട് കടുത്ത സ്വേചാധിപതിയായി മാറുകയായിരുന്നു. സൈനിക കലാപത്തെ തുടര്‍ന്ന് ക്യുബന്‍ സൈന്യത്തിന്റെ ജനറലായി ബാറ്റിസ്റ്റ സ്വയം പ്രഖ്യാപിച്ചു. പുരൊഗമനപരമെന്നു തോന്നിച്ച ഒരു ഭരണഘടനക്ക് രൂപം നല്‍കിയ പുതിയ ഭരണത്തില്‍ പാവകളായി മാറിയ പ്രസിഡന്റുമാരിലൂടെ ഭരണം നിയന്ത്രിച്ച ബാറ്റിസ്റ്റ 1940-44 കാലഘട്ടത്തില്‍ പ്രസിഡന്റ് ആയി തെരഞ്ഞെടുക്കപ്പെട്ടു. ക്യുബന്‍  സമ്പദ്ഘടനയ്ക്ക് മേല്‍ യുഎസ് കൊര്‍പരേറ്റ് താല്‍പ്പര്യങ്ങള്‍ പിടിമുറുക്കി. 1944ല്‍ ആദ്യ ടേം പൂര്‍ത്തിയാക്കിയ ബാറ്റിസ്റ്റ പിന്നീട് യുഎസില്‍ താമസമാക്കി. 1952ല്‍ വീണ്ടും തെരഞ്ഞെടുപ്പില്‍ മത്സരിക്കാന്‍ തിരിച്ചെത്തിയ ബാറ്റിസ്റ്റ പരാജയം തീര്‍ച്ചയായപ്പോള്‍ അട്ടിമറിയിലൂടെ അധികാരം പിടിക്കുകയും പൗരാവകാശങ്ങള്‍ ഉറപ്പു നല്‍കുന്ന ഭരണഘടന റദ്ദാക്കുകയും തനി സ്വേചാധിപതിയായി മാറുകയും ചെയ്തു.
ബാറ്റിസ്റ്റയുടെ ഭരണത്തിനെതിരെ ദേശാഭിമാനികളായ  ഒരു സംഘം യുവാക്കള്‍ ഫിദല്‍ കാസ്‌ട്രോയുടെ നേതൃത്വത്തില്‍  നടത്തിയ സായുധ കലാപങ്ങളാണ് ക്യുബന്‍ വിപ്ലവത്തിന്റെ വിജയത്തില്‍ കലാശിച്ചത്. കാസ്‌ട്രോയും സഹപ്രവര്‍ത്തകരും പിന്നീട് കമ്മ്യുണിസ്റ്റുകാരായി മാറുകയായിരുന്നു. വിപ്ലവകാലത്തും അതിനുശേഷം അധികാരത്തിന്റെ ആദ്യ നാളുകളിലും കാസ്‌ട്രോ നേതൃത്വം നല്‍കിയ 'ജൂലൈ 26 പ്രസ്ഥാനവും' ക്യുബന്‍ കമ്മ്യുണിസ്റ്റ് പാര്‍ട്ടിയും തമ്മിലുള്ള ബന്ധങ്ങള്‍ സംഘര്‍ഷ ഭരിതമായിരുന്നു. വിപ്ലവ ഗവണ്മെന്റ് യു എസില്‍ നിന്നും നേരിട്ട ഭീഷണിയുടെ സാഹചര്യത്തില്‍ സോവിയറ്റ് യുണിയന്റെ മുന്‍കയ്യില്‍ കാസ്‌ട്രോയുടെ പ്രസ്ഥാനവും ക്യുബന്‍ കമ്മ്യുണിസ്റ്റ് പാര്‍ട്ടിയും തമ്മില്‍ ലയിക്കുകയും കാസ്‌ട്രോ നേതാവായി ഉയരുകയും ചെയ്തു.
ക്യുബന്‍ വിപ്ലവ ഗവണ്മെന്റിനെ യുഎസ് പ്രസിഡന്റ് ഐസന്‍ ഹോവര്‍ അംഗീകരിച്ചു. ശക്തമായ എതിര്‍പ്പുകളെ അവഗണിച്ചു കൊണ്ടുതന്നെയായിരുന്നു അത്. എന്നാല്‍ ക്യുബന്‍ വിപ്ലവ ഗവണ്മെന്റ് നടപ്പാക്കിയ കാര്‍ഷിക പരിഷ്‌കരണങ്ങളും (ക്യുബയിലെ കരിമ്പിന്‍ തോട്ടങ്ങളുടെ 90%ത്തിനു മേലും ഉടമസ്ഥാവകാശം സ്ഥാപിച്ചിരുന്ന യുഎസിലെ വമ്പന്മാര്‍ക്കു ഇത് തിരിച്ചടിയായി) യുഎസ് കൊര്‍പ്പരെറ്റുകള്‍ ആധിപത്യം പുലര്‍ത്തിയ വ്യവസായ സ്ഥാപനങ്ങളുടെ ദേശസാല്‍ക്കരണവും ബന്ധങ്ങള്‍ വഷളാക്കി.
ക്യുബന്‍ പ്രധാനമന്ത്രിയായിരുന്ന  ഫിദല്‍ കാസ്‌ട്രോയുടെ നേതൃത്വത്തില്‍ ഒരു സംഘം അമേരിക്കന്‍ പ്രസ് ക്ലബ്ബിന്റെ അതിഥികള്‍ എന്ന  നിലയില്‍ 1959 ഏപ്രില്‍ 15 മുതല്‍ 26 വരെ  യുഎസ് സന്ദര്‍ശിക്കുകയുണ്ടായി.ലിങ്കണ്‍ സ്മാരകത്തില്‍ അദ്ദേഹം പുഷ്പചക്രം അര്‍പ്പിച്ചു.  യുഎസിലെ സാധാരണ ജനങ്ങള്‍ക്കിടയില്‍ കാസ്‌ട്രോയുടെ ജനപ്രീതി വളരെ ഉയര്‍ന്നു. അന്ന് യുഎസ് വൈസ് പ്രസിഡന്റ് ആയിരുന്ന റിച്ചാര്‍ഡ് നിക്‌സനുമായി നടത്തിയ ചര്‍ച്ചയില്‍ വിപ്ലവ ഗവണ്മെന്റിന്റെ പരിപാടികള്‍ മാറ്റമില്ലാതെ തുടരുമെന്ന് കാസ്‌ട്രോ വ്യക്തമാക്കി. വിപ്ലവ ഗവണ്മെന്റിന്റെ നടപടികളില്‍ യുഎസ് അവരുടെ ഉല്‍ക്കണ്ഠയും പ്രകടിപ്പിച്ചു. അതോടെ ബന്ധങ്ങള്‍ വഷളാകാന്‍ തുടങ്ങി. ക്യുബക്കെതിരെ വ്യാപാര ഉപരോധ നടപടികള്‍ തുടങ്ങി. ക്യുബന്‍ പഞ്ചസാര യുഎസ് വാങ്ങാതെയായി. ക്യുബക്കാവശ്യമുള്ള എണ്ണ യുഎസില്‍ നിന്നും കിട്ടിയതുമില്ല.
ക്യുബന്‍ ഗവണ്മെന്റ് ഓരോ നടപടിയും സ്വീകരിക്കുമ്പോഴും യുഎസ് പ്രതികാര നടപടികളും സ്വീകരിച്ചു. ശീതയുദ്ധത്തിന്റെ കാലത്ത് യുഎസിന്റെ ബദ്ധവൈരിയായിരുന്ന സോവിയറ്റ് യുണിയനുമായി ക്യുബന്‍ വിപ്ലവ ഗവണ്മെന്റ് സാമ്പത്തിക ബന്ധങ്ങള്‍ ശക്തിപ്പെടുത്തുന്നതിന് അതിടയാക്കി.
ക്യുബന്‍ വിപ്ലവ ഗവണ്മെന്റിനെ അട്ടിമറിക്കുന്നതിനുള്ള  പദ്ധതി  യുഎസ് ഗവണ്മെന്റ് ആവിഷ്‌ക്കരിച്ചു. ക്യുബന്‍ പ്രൊജക്റ്റ് അഥവാ ഓപ്പറേഷന്‍ മങ്ങൂസ് എന്നറിയപ്പെട്ട പദ്ധതി നടപ്പാക്കാന്‍ ചുമതലപ്പെടുത്തിയത് സിഐഎയെയാണ്. യുഎസിലെ ഫ്‌ളോറിഡ സംസ്ഥാനത്ത് അഭയാര്‍ഥികളായി എത്തിയ ക്യുബന്‍ പ്രതിവിപ്ലവകാരികളെയാണു അതിനായവര്‍ പരിശീലിപ്പിച്ചതും ആയുധമണിയിചതും. ക്യുബന്‍ ജനാധിപത്യ മുന്നണി എന്ന പേരിലായിരുന്നു അവര്‍ സംഘടിച്ചത്. 1961ല്‍ 'ബേ ഓഫ് പിഗ്‌സ്' എന്നറിയപ്പെട്ട പ്രതിവിപ്ലവ ശ്രമം വിപ്ലവ ഗവണ്മെന്റ് പരാജയപ്പെടുത്തി. സിഐഎ പരിശീലിപ്പിച്ച 1500ല്‍പ്പരം പ്രതിവിപ്ലവകാരികള്‍ കുറെ ബോട്ടുകളില്‍ ക്യുബന്‍ തീരത്തിറങ്ങി ആക്രമിക്കുകയായിരുന്നു. ക്യുബക്കെതിരെയുള്ള ഐസന്‍ ഹോവരിന്റെ നയത്തെ വിമര്‍ശിച്ച പ്രസിഡന്റ് ജോണ്‍ കെന്നഡി സമ്മര്‍ദ്ദങ്ങള്‍ക്ക് വഴങ്ങി ഇതിനു അംഗീകാരം നല്‍കി. ഇതോടെ ക്യുബന്‍ വിപ്ലവ ഗവണ്മെന്റും സോവിയറ്റ് യുണിയനും തമ്മില്‍ ശക്തമായ രാഷ്ട്രീയ ബന്ധങ്ങളും ഉടലെടുത്തു.
ഇതാണു 1962ല്‍ ക്യുബന്‍ മിസൈല്‍ പ്രതിസന്ധിയിലേക്ക് നയിച്ചത്. യുഎസ് ആക്രമണങ്ങളെ നേരിടുന്നതിനു സോവിയറ്റ് യുണിയന്‍ ക്യുബയില്‍ മിസ്സൈലുകള്‍ വിന്യസിച്ചു. ഇതിന്റെ ചിത്രങ്ങളെടുക്കുന്നതിനായി ക്യുബന്‍ വ്യോമാതിര്‍ത്തി ലംഘിച്ച  യുഎസിന്റെ ഒരു ചാര വിമാനം വെടിവെച്ചു വീഴ്ത്തി. ഒരു മൂന്നാം ലോകയുദ്ധത്തിലേക്ക് ലോകം വഴുതിവീണു പോകുമായിരുന്ന വിപത്ത് യുഎസ് പ്രസിഡന്റ് കെന്നഡിയും സോവിയറ്റ് പ്രധാനമന്ത്രി ക്രുഷ്‌ചെവും തമ്മില്‍ നടത്തിയ രഹസ്യ സംഭാഷണങ്ങളെ തുടര്‍ന്ന് ഒഴിവാകുകയായിരുന്നു. പ്രസിഡന്റ് കെന്നഡി ക്യുബന്‍ പ്രതിവിപ്ലവകാരികളുടെ രോഷത്തിനിരയായി. (കെന്നഡി വധത്തില്‍ ക്യുബന്‍ പ്രതിവിപ്ലവകാരികളുടെ പങ്കും സംശയിക്കപ്പെടുന്നു)
കാസ്‌ട്രോയെ വധിക്കാന്‍ സിഐഎ നിരവധി ശ്രമങ്ങള്‍ നടത്തി. 1960നും 65നും മധ്യേ 8 ശ്രമങ്ങള്‍ നടത്തിയെന്ന് യുഎസ് സെനറ്റ് ഇന്റലിജന്‍സ് കമ്മിറ്റി റിപ്പോര്‍ട്ട് ചെയ്തിരുന്നു. നൂറിലേറെ തവണ വധശ്രമങ്ങള്‍ ഉണ്ടായെന്നു ക്യുബ ചൂണ്ടിക്കാട്ടുന്നു.
റിപ്പബ്ലിക്കന്‍ പ്രസിഡന്റുമാര്‍ അധികാരത്തിലുള്ളപ്പൊള്‍ ക്യുബക്കെതിരായ നടപടികള്‍ കര്‍ക്കശമാക്കി. ഡെമൊക്രാറ്റിക് പ്രസിഡഡന്റുമാര്‍ അവയില്‍ അയവുവരുത്താനും ശ്രമിച്ചു. ഡെമോക്രാറ്റ് പ്രസിഡന്റ് ജിമ്മി കാര്‍ട്ടറിന്റെ കാലത്ത് ഔദ്യോഗിക സന്ദര്‍ശനങ്ങള്‍ പരസ്പരം നടത്തുകയും സമുദ്രാതിര്‍ത്തി സംബന്ധിച്ച ചില കരാറുകള്‍ ഒപ്പിടുകയും ചെയ്തു. 1981ല്‍ റൊണാള്‍ഡ് റീഗന്‍ ഉപരോധ നടപടികള്‍ കടുപ്പിക്കുകയും യാത്ര വിലക്കുകള്‍ വീണ്ടും ഏര്‍പ്പെടുത്തുകയും ചെയ്തു. 1997ല്‍ ബില്‍ ക്ലിന്റന്‍ യാത്ര വിലക്കുകള്‍ നീക്കിയെങ്കിലും ജോര്‍ജ് ബുഷിന്റെ കാലത്ത് ബന്ധങ്ങള്‍ വീണ്ടും വഷളായി.
ചാര പ്രവര്‍ത്തനങ്ങളുടെ പേരില്‍ 2001ല്‍ 5 ക്യുബന്‍ പൗരന്മാരെ യുഎസ് മിയാമിയില്‍ തടവിലാക്കി. ക്യുബയും തിരിച്ചടിച്ചു. യുഎസ് എയിഡു എന്ന സംഘടനയുടെ കരാരുകാരനായി ക്യുബയിലെത്തിയ അലന്‍  ഗ്രോസ് എന്ന യുഎസ് പൗരനെ 2009ല്‍ ചാരവൃത്തിയുടെ പേരില്‍ തന്നെ ക്യുബയും തടവിലാക്കി. തടസുകാരുടെ മോചനം ഇരു രാഷ്ട്രങ്ങളും അന്താരാഷ്ട്ര തലത്തില്‍ ഉയര്‍ത്തി.  അലന്‍ഗ്രോസ് ഉള്‍പ്പടെയുള്ള  ചില തടവുകാരുടെ പരസ്പര കൈമാറ്റത്തിലൂടെയാണു നയതന്ത്ര ബന്ധങ്ങള്‍ സാധാരണ നിലയിലാക്കുന്നതിനുള്ള പ്രഖ്യാപനം ഉണ്ടായത്. അലന്‍ഗ്രൊസ്സിന്റെ മോചനം യുഎസിന് അഭിമാനത്തിന്റെ പ്രശ്‌നമായി. തടവറയില്‍ അദ്ദേഹത്തിന്റെ ആരോഗ്യ നില വഷളായതു ചര്‍ച്ചകളുടെ ആക്കം വര്‍ദ്ധിപ്പിച്ചു.
ക്യുബന്‍ പ്രസിഡന്റ് റൌള്‍ കാസ്‌ട്രോ വളരെ കരുതലോടെയാണ് പ്രതികരിച്ചത്. യുഎസ് സാമ്രാജ്യത്വം മുട്ടുകുത്തിയെന്നും മറ്റും അദ്ദേഹം പറഞ്ഞില്ല. ബന്ധങ്ങള്‍ സാധാരണ നിലയിലാക്കുന്നതിനുള്ള ശ്രമങ്ങള്‍ക്ക് സഹോദരനായ ഫിദല്‍ കാസ്‌ട്രോയുടെ പിന്തുണ അവകാശപ്പെട്ട റൌള്‍ ക്യുബന്‍ ജനതയുടെ ജീവിതം ദുസ്സഹമാക്കുന്ന ഉപരോധ നടപടികള്‍ പിന്‍വലിക്കണമെന്ന് ശക്തമായി ആവശ്യപെട്ടു.
അതത്ര എളുപ്പമായിരിക്കില്ല. റിപ്പബ്ലിക്കന്മാര്‍ മാത്രമല്ല, സ്വന്തം ഡെമോക്രാറ്റിക് കക്ഷിയില്‍ നിന്നുപോലും ഒബാമക്ക് എതിര്‍പ്പുകള്‍ നേരിടേണ്ടി വരും. യുഎസ്, ക്യുബ ബന്ധങ്ങള്‍ സാധാരണ നിലയിലെത്തുന്നതിനു സമയം കുറെ എടുത്തെന്നിരിക്കും എങ്കിലും അന്താരാഷ്ട്ര ബന്ധങ്ങളില്‍ 2014ലുണ്ടായ എറ്റവും വലിയ സംഭവമായിരുന്നു ഇത് സംബന്ധിച്ച പ്രസിഡന്റ് ഒബാമ നടത്തിയ പ്രഖ്യാപനം. ലോക രാഷ്ട്രീയത്തിന് തന്നെ വ്യക്തമായ ഒരു സന്ദേശം നല്‍കുന്നതാണ് യുഎസ്, ക്യുബ ബന്ധങ്ങളിലുണ്ടായിട്ടുള്ള  ഈ വഴിത്തിരിവ്.
comments powered by Disqus. comments powered by Disqus
എന്‍ ഇ ബാലറാമിന്റെ ജീവിതത്തിലെ ഏറെ അറിയാത്തൊരേട്
കലാം ആധുനിക ഇന്ത്യയുടെ പ്രതിരൂപം
ജന്മദേശം നഷ്ടപ്പെട്ട ഒരു സമൂഹം
വികസനം, അത് മര്‍ത്യമനസിന്‍ അതിരില്‍ നിന്ന്
ജയകാന്തന്‍: സാധാരണ കഥാപാത്രങ്ങളും അസാധാരണ കഥകളും
ഒരു നാടു കേഴുന്നു; ഒരു ഓഫീസര്‍ക്കായി
ബക്കിങ്ഹാം കൊട്ടാരത്തിനു തലവേദനയായി ലൈംഗീകാപവാദം
ഐഎസില്‍ നിന്നും രക്ഷപ്പെട്ട കുട്ടിപ്പടയാളികള്‍
യുഎസ്, ക്യുബ ബന്ധങ്ങളിലെ വഴിത്തിരിവ്
ദുബൈ ഒരുങ്ങുന്നു വിമാനത്താവള വിസ്മയത്തിന്
സ്ത്രീകളെ ലൈംഗിക അടിമകളാക്കുന്ന ഐഎസ് ഭീകരര്‍
All rights Reserved 2017 © Kerala Malar